प्रकृति में हर किसी ने अपनी बात कहने के अपने तरीके निकाले हैं। लेकिन औरतें सदियों से खामोश रही हैं।यह पूरी कायनात की सबसे बडी अप्राकृतिक परिघटना है। अब क्या कहें कि ये दुनिया ही कुछ इस तरह से बन गई कि पुरुष तो खुद को युद्ध में अभिव्यक्त करने लगे। वीर सैनिक, वीर सेनापति। फतह। और औरतें खुद को कभी जौहर में तो कभी अपनी सिसकियों को रनिवासों में घोंटकर खुद को प्रकट करती रहीं। उन्होंने जो भोगा, जो सोचा, जो सोचना चाहा, जो करना चाहा वह शायद ही उस तरह से कभी प्रकट हो पाए, जिस तरह से वे खुद करना चाहती थीं। क्योंकि न तो वह खुद बन पायी और न ही खुद मुख्तार। उनकी अभिव्यक्ति इस कदर घुटी हुई थी कि उनके मुंह में बत्तीस दांत है या चौबीस यह भी समाज को ज्ञात नहीं था।